**Akcijsko istraživanje:**

**Elektroničko nasilje**

1. Uvod

O internetu i suvremenim informatičkim dostignućima posljednjih se godina govori više nego o svim ostalim medijima zajedno. Broj korisnika iz godine u godinu raste, a internetski sadržaji sve su bogatiji i raznolikiji. Sve je više novih stranica o različitim temama, a razvijaju se i mogućnosti komunikacije među korisnicima. Internet je dostupan i velikima i malenima, i onima koji znaju mnogo, i onima koji ne znaju gotovo ništa, i onima koji imaju dobre, i onima koji imaju loše namjere. Neki autori, koji proučavaju ovu pojavu, sve rođene od 1977. godine nazivaju "net generacijom", prvom koja je rođena okružena računalima, internetom i videoigrama.  
Internet postaje sve privlačniji djeci i mladima zbog niza mogućnosti koje pruža. Prednosti i dobre strane interneta su:

* učenje - jer omogućuje pregled najnovijih spoznaja, rezultata istraživanja te prikupljanje podataka za pisanje školskih seminara i projekata;
* brza dostupnost informacijama, od akademskih istraživanja i mogućnosti putovanja, do podataka o školama i fakultetima, različitim proizvodima i slično;
* lako i brzo pregledavanje aktualnih vijesti (npr. čitanje dnevnih novina i vijesti, vremenske prognoze, sportskih rezultata, o kulturnim događanjima i slično);
* omogućuje kupnju različitih proizvoda, olakšava planiranje putovanja ili daje mogućnost rezerviranja karata (npr. karte za koncert, utakmicu ili autobus);
* predstavlja izvor zabave, kao npr. igranje igrica s drugima na webu;
* omogućuje komunikaciju s ljudima, daje mogućnost brzog i jednostavnog dopisivanja s vršnjacima i ljudima u različitim dijelovima svijeta;
* razmjena iskustava, mišljenja i informacija s vršnjacima i odraslima sličnih interesa ili problema (npr. stranice za fanove poznatih pjevača i glumaca, ljubitelje biciklizma ili nekih videoigara, razne forume na pojedine teme i grupe potpore…);
* djeca i mladi uče pisati – pisanje je dominantan način na koji korisnici razgovaraju putem interneta i mobitela;
* potiče razvoj kreativnosti;
* uči djecu i mlade rješavati probleme i potiče razvoj strategija za selekciju informacija.

U današnje doba djeca i mladi odrastaju u svijetu koji je puno različitiji od onoga koji poznaju njihovi roditelji i odrasli. Za mnogu djecu i mlade internet i mobitel su pozitivni, produktivni i kreativni mediji u razvoju vlastitog identiteta. Uvijek su u tijeku i uvijek su prisutni. Između ostalog, informatička komunikacijska tehnologija podupire njihovu socijalizaciju i omogućava im osjećaj povezanosti s vršnjacima.   
Međutim, važno je znati da su internet i mobitel, unatoč svim svojim mogućnostima, ipak samo alati. Ovisno o tome kako ih odrasli i djeca upotrebljavaju, takve će biti i posljedice. Žele li upotpuniti znanje, doznati novosti, dopisivati se, zabavljati s vršnjacima i razvijati svoju kreativnost, neizmjerno će im pomoći. Nažalost, postoje korisnici koji žele povrijediti ili zloupotrijebiti druge. U njihovim se rukama internet i mobitel mogu pretvoriti u moćno oružje.   
Djeca i mladi koji imaju iskustvo ugnjetavanja, maltretiranja, izrugivanja, prijetnji ili drugih oblika nasilja od svojih vršnjaka putem mobitela ili interneta, osjećaju se potištenima, usamljenima i neshvaćenima. Neki takva ponašanja ne prepoznaju kao oblik ružnog nasilničkog ponašanja drugih, nego kao kritiku koju nisu zaslužili ili se pak boje da odrasli u njihovoj okolini neće takvo ponašanje smatrati zlostavljanjem. Na taj način, aktivnosti koje su prije bile ugodne i zabavne, postaju izvor tjeskobe i straha.  
Mnogi misle kako elektroničko nasilje može proći nekažnjeno i kako ni odrasli, a ni djeca, ne mogu učiniti ništa kako bi se to spriječilo. Međutim, pravilnom i pravodobnom edukacijom, djeca se mogu zaštititi od opasnosti u novim medijima. Važno je znati kako internet i druga suvremena komunikacijska tehnologija funkcioniraju,  koji su rizici i što se može učiniti kada prijeti opasnost od nasilja. U toj edukaciji ključnu ulogu imaju roditelji i učitelji, kao glavni prenositelji znanja i učitelji vještina zaštite.

2. Cilj i zadaci istraživanja

Cilj istraživanja: istražiti elektroničko nasilje u školi. Zadaci istraživanja: ispitati u kojoj mjeri učenici koriste internet, što najviše koriste na Internetu, ispitati kakvi su njihovi stavovi i iskustva na Internetu .

3. Metodologija

3.1. Uzorak

Ispitivanje je provedeno 2012./2013. šk. god. na uzorku od 245 učenika (N=245) i to 112 učenika (45,71%) i 133 učenica (54,29%). U ispitivanju su sudjelovali učenici 5. – 8. razreda matične škole.

3.2. Instrumentarij

Provedena je anonimna anketa o stavovima i iskustvima na internetu preuzeta sa Carnetovog istraživanja u slučaju elektroničkog nasilja. Upitnik je sadržavao 13 pitanja zatvorenog tipa. Izračunate su frekvencije za svako pitanje i to posebno za muški, a posebno za ženski spol.

4. Rezultati istraživanja i rasprava

Gotovo svi učenici koriste Internet, točnije Internet koristi 97,32% dječaka i 99,25% djevojčica. Ne inenađuje ovaj podatak s općenito porastom IT mreža.

Na Internetu, oba spola, najviše koriste Facebook (dječaci 34,69%, djevojčice 49,08%), youtube (dječaci 31,63%, djevojčice 34,40%), on line igre (dječaci 14,80%, djevojčice 7,80%), dok usluge Interneta za pretraživanje za školu koristi 2.55% dječaka i 5,05% djevojčica. Iz navedenog slijedi kako učenici bogatstvo mreže koriste samo za zabavu,a ne koriste njihove resurse za druge (korisanije)svrhe. Možemo reći da je to postao trend; rezultati dobiveni ovim istraživanjem ne razlikuju se od rezultata Carnetovog istraživanja.

Kod 55,86% dječaka, njihove slike mogu pogledati samo oni kojima to dozvole dok su djevojčice još više osvještenije i u većoj mjeri vode brigu o svojoj zaštiti na mreži (65,91%). Preko 28% i učenika, i učenica ima ležeran stav prema zaštiti na mreži odnosno ne zanima ih. 15,32% učenika i 6.06% učenica ne koristi Facebook.

Učenicima je postavljena neka hipotetska situacija; upoznali su neku osobu na internetu koja im se sviđa te ih se pitalo bi li otišli na sastanak s nepoznatom osobom. Malo više od polovice učenica (53%) ne bi otišlo na sastanak, a isto tako ni 36,04% učenika (vidljivo je i na njihovom prethodnom odgovoru da su ležerniji prema zaštiti i sigurnosti na mreži). Svi ostali ponuđeni odgovori zapravo upućuju da bi učenici ili otišli sami na sastanak, ili bi otišli s prijateljem ili uz dozvolu roditelja ili se još uvijek nećkaju što može upućivati na to da će iz znatiželje ipak na kraju otići na sastanak.

Preko 43%i učenka, i učenica dopisivalo se s nepoznatim osobama.Nešto manje od ¾ dječaka (71.17%) nije imalo ružnih iskustva, dok ih je gotovo polovica djevojčica imala (preko 40%). Od ružnih iskustava, najviše navode odgovor nešto drugo ili ništa (dječaci63,48%, djevojčice 55,71%), prijatelji pišu zlobno na društvenim mrežama o meni (dječaci14,78%, djevojčice15, 71%); 10% djevojčica nepoznati ljudi su pokušali pristupiti na neprimjereni način, a isto tako i 2,61% dječaka; neželjene stranice otvarle su se5,22% dječaka i 7,14 %djevojčica.

Učenici mnogo vremena dnevno provode na računalu. Više od 4 sata dnevno na računalu provede 11.82% dječaka i 10,45% djevojčica. Od 2-4 sata provede 33,64% dječaka i 23,31% djevojčica. Manje od dva sata provede nešto više od polovice učenika, s napomenom da je to isto velika kategorija i da postoji velika razlika unutar te kategorije (je li riječ samo o 30 min ili o 2 sata!).

Cijelo to vrijeme na internetu provede 35,71% dječaka i 47,37% djevojčica; polovicu vremena 39,29% dječaka i 27,82% djevojčica. Kad se prisjetimo da učenici uglavnom vrijeme na internetu troše za zabavu, postavlja se pitanje koliko uopće vremena troše za učenje, stjecanje životnih vještina isl.

Samo ¼ učenika roditelji ograničavaju boravak na računalu dok ¾ učenika ili ne ograničavaju (preko 22%), ili to čine ponekad (preko 40%), ili to čine samo ako su u kazni (preko 10%).

U slučaju problema na Internetu, njih 50% obratilo bi se roditeljima, zatim prijateljima (17% dječaka i 21% djevojčica), braći (12% dječaka i 14% djevojčica). Zanimljivo je da bi se stručnoj službi u školi, razredniku i/ili učitelju informatike javio jako mali broj učenika (8.17% dječaka i 10.33% učenica). Izuzetno opasan je i podatak da se 6.29% dječaka ne bi nikome obratilo i tražilo pomoć, dok se djevojčice nisu niti jednom odlučile za taj odgovor.

Polovica dječaka nije nikada objavila ništa (nešto ružno o nekome) na Internetu, a isto tako i 62% djevojčica. Zanimljivo je da je za djevojčice u većoj mjeri svojstveno verbalno nasilje, prema ranijim istraživanja, ali ovdje se to nije pokazalo tako. Djevojčice se više služe verbalnim nasiljem, ali ono nije u većoj mjeri zastupljeno na Internetu od strane djevojčica. Treba li pobijati tezu; koriste li se sad više dječaci verbalnim nasiljem jer se jako puno radi na suzbijanju fizičkog nasilja? Ili to nema vezu jedno sdrugim. Svakako bi to trebalo pomnije istražiti. 37,84% dječaka reklo je da se služilo elektroničkim nasiljem, a ne sjeća se 11.71% dok se elektroničkim nasiljem služilo 23,66% djevojčica, a ne sjeća se13.74%. Kategorija “ne sjećam se” je namjerno stavljena, a lako se iz nje može isčitati labilnost prema elektroničkoim nasilju.

Za takva ponašanja bilo je kažnjeno svega 8,04% učenika i i 7.63% učenica.Postavlja se pitanje roditeljske kontrole, znaju li roditelji što djeca rade na internetu, koliko s njima razgovaraju o tome i na kraju, ako saznaju, hoće li ih kazniti ili ne jer “to nitko ne vidi”.

5. Zaključak

* Učenici puno vremena provode na Internetu (djevojčice 35%, dječaci 45% - uglavnom radi zabave)
* Gotovo 50% učenika i učenica dopisuje se s nepoznatim osobama
* Na “sastanak na slijepo” otišlo bi 45% djevojčica i 65% dječaka
* Od 10 djevojčica, 3 su imale ružna iskustva na Internetu; isto tako i 2 od 10 dječaka
* Nepoznati ljudi su na neprimjereni način pokušali stupiti u kontakt s 10% djevojčica
* Gotovo 80% roditelja rijetko ili nikad ne ograničavaju boravak djeteta na računalu
* Gotovo polovica učenika (djevojčice 40%, dječaci 50%) je barem jednom ili više puta napisala nešto loše o nekome i to objavila na Internetu
* Kažnjeno je svega 8% učenika (roditeljska kontrola?)

Potrebno je o ovom problemu prodiskutirati na Učiteljskom vijeću i upoznati učitelje s rezultatima istraživanja kako bi iste mogli upotrijebiti u sklopu roditeljskih sastanaka. Nastaviti Unicefov projekt u 7. razredima: Zaustavimo elektroničko nasilje. Na satu informatike ponovno obraditi temu: Sigurnost na internetu te upozoriti učenike. Istu temu s učiteljem informatike upotrijebiti za roditeljske sastanke.

Literatura:

1. Ćosić,I., Pregrad, I., Salečić, I., Tomić, Latinac, M. (2008.). Prekini Lanac! Zaustavimo elektroničko nasilje.Zagreb: Unicef

2. Buljan Flander, G., Krmek, M., Borovec, K., Muhek, R.(2006), Cyberbullying (Nasilje putem internet),Zagreb: Poliklinika za zaštitu djece grada Zagreba,

3. Buljan Flander, G., Karlović, A. Ćosić, I. (2003.). Dijete na Internetu. Zagreb. Hrabri telefon